CELEX: 32013D0275
Language: lt
Date: 1370822400000
Title: 2013/275/ES: 2013 m. birželio 10 d. Tarybos sprendimas dėl Pekino sutarties dėl audiovizualinių kūrinių atlikimo apsaugos pasirašymo Europos Sąjungos vardu

12.6.2013   
            
            
               LT
            
            
               Europos Sąjungos oficialusis leidinys
            
            
               L 160/1
            
         
      TARYBOS SPRENDIMAS
   
   2013 m. birželio 10 d.
   dėl Pekino sutarties dėl audiovizualinių kūrinių atlikimo apsaugos pasirašymo Europos Sąjungos vardu
   (2013/275/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 114 straipsnį kartu su 218 straipsnio 5 dalimi,
   atsižvelgdama į Europos Komisijos pasiūlymą,
   kadangi:
   
               (1)
            
            
               2000 m. lapkričio 7 d. Taryba įgaliojo Komisiją vesti derybas Pasaulinėje intelektinės nuosavybės organizacijoje, kad Europos bendrija galėtų dalyvauti 2000 m. gruodžio 7–20 d. Ženevoje vykusioje diplomatinėje konferencijoje, kurios tikslas buvo parengti dokumentą, kuriuo būtų ginamos atlikėjų teisės, susijusios su jų audiovizualinių kūrinių atlikimu;
            
         
               (2)
            
            
               derybos sėkmingai užbaigtos pakartotinai sušauktoje diplomatinėje konferencijoje, vykusioje 2012 m. birželio 20–26 d. Pekine, o 2012 m. birželio 24 d. priimta Pasaulinės intelektinės nuosavybės organizacijos Pekino sutartis dėl audiovizualinių kūrinių atlikimo apsaugos (Pekino sutartis);
            
         
               (3)
            
            
               Pekino sutartimi nustatomos naujos tarptautinės taisyklės gretutinių teisių srityje, kuriomis siekiama užtikrinti tinkamą audiovizualinių kūrinių atlikėjų apsaugą ir atlyginimą jiems;
            
         
               (4)
            
            
               Pekino sutartis pateikiama pasirašyti visoms reikalavimus atitinkančioms šalims per vienerius metus nuo jos priėmimo;
            
         
               (5)
            
            
               Sąjunga turi išskirtinę kompetenciją dėl keleto Pekino sutarties nuostatų tais atvejais, kai yra priimti atitinkami Sąjungos teisės aktai. Todėl Pekino sutartis turėtų būti Sąjungos vardu pasirašyta su sąlyga, kad ji bus sudaryta vėliau;
            
         
               (6)
            
            
               pasirašydama Pekino sutartį Sąjunga nesinaudos pasidalinamąja kompetencija, todėl valstybės narės išlaiko savo kompetenciją tose srityse, kurioms taikoma Pekino sutartis ir kuriomis nedaromas poveikis bendrosioms taisyklėms ar nekeičiama tokių taisyklių taikymo sritis,
            
         PRIĖMĖ ŠĮ SPRENDIMĄ:
   1 straipsnis
   Šiuo sprendimu patvirtinamas Pasaulinės intelektinės nuosavybės organizacijos Pekino sutarties dėl audiovizualinių kūrinių atlikimo apsaugos (toliau – Pekino sutartis) pasirašymas Sąjungos vardu su sąlyga, kad minėta sutartis bus sudaryta (1).
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Pekino sutartį.
   3 straipsnis
   Šis sprendimas įsigalioja jo priėmimo dieną.
   
      Priimta Liuksemburge 2013 m. birželio 10 d.
      
         
            Tarybos vardu
         
         
            Pirmininkas
         
         L. VARADKAR
         
      
   
   
      (1)  Pekino sutarties tekstas bus paskelbtas kartu su sprendimu dėl jo sudarymo.